毛滂
秋日书怀
秋日吐微明，寒叶堕半碧。
娟娟竹弄影，冉冉香引脉。
窗明棐几净，水石涵虚白。
茶开睡足眼，苔上懒行屐。
屋寒无燕雀。岂独少宾客。
顾我警露鹤，伫此辽天翮。
相对虽不言，孤高比三益。
迩来世外心，渐觉眼界窄。
儿时喜功名，今念真戏剧。
平生翻羹手，欲烂谁能炙。
岂待二顷田，初无一廛宅。
第当营糟丘，努力斯百尺。
颓然寄疏慵，坐扑克驹过隙。
韩郎食不足，苦心定谁惜。
那知落英繁，吾食岂无夕。
举手谢飞鸢，一鼠何劳吓。